Vrede | Herriemerrie
Ek weet, ek het iewers ‘n week agter geraak. Ek hoop dat ek dit iewers sal kan opvang – hopenlik voor Kersfees. Die een in 2011.
Een van die simbole wat dikwels met Kersfees gebruik word, is ‘n engel. ‘n Engel het vir Maria die blye tyding gebring dat sy die redder van die mensdom in die wêreld gaan bring. Dit boonop sonder dat sy met ‘n man omgang gehad het. Na Christus se geboorte het die Engele ook die boodskap aan die herders gaan oordra.
Meestal is Engele in die Bybel as boodskappers aangewend. As ek dit nou reg kan onthou, was daar ‘n engel gestuur om Bileam om die lewe te bring, tot sy donkie hom gered het. Engele voer dus ook opdragte van God uit. Ons dink ook dikwels aan Engele as beskermers. Dalk omdat God die Engele gestuur het om Jesus te versorg aan die einde van sy woestyn versoeking.
Daar is ook ‘n beeld van ‘n Engel wat op jou een skouer sit en jou op die goeie, nou paadjie wil hou. Ongelukkig smyt die Engel nie die duiwel van jou ander skouer af nie. Dan is daar die idee van beskermengele. Een engel wat jou moet oppas en beskerm teen die wêreld. ‘n Baie vertroostende gedagte.
Maar helaas! Daar is soveel mense wie se beskermengele oor Kersfees moeg raak. Kersfees is vir baie ‘n tyd van vrees en hartseer. Die blyste van alle tye is vir ander ‘n tyd van vernedering en pyn. Gesinsgeweld gaan oor die Feesseisoen toe. Meer mense ly die tyd van die jaar aan depressie en selfmoorde is meer. Dit is ook die tyd van die jaar wat duisende mense in ongelukke sterf. Ironies dat die Engel van Kersfees vrede verkondig het en dit vir baie mense juis nie vrede is nie.
Dit is die probleem beskrywing. Vraag is hoe los mens dit op? Aanvaar jy dit en stop jouself dik aan kalkoen? Of reik ‘n mens na die ongelukkiges uit en probeer vir hulle ‘n engel wees? Is ons ooit nog vandag ontvanklik vir Engele? Is ons nog roepbaar deur die Engele?
« Puntste Manfrika
Oplossing van Week 47 of daarrond »
Datum : Desember 18, 2011
Olga (14:58:57) : vir 3 uit 4 ‘ongelukkiges’ kan jy nie n engel wees nie. Hulle mergel jou tot op die been uit. Sonder dat hul ooit 1 daadwerklike poging gaan aanwend om hulle te help. Dan gaan hulle nog omdraai en jou vloek ook.
MaanKind (16:35:21) : Ek het juis oor my potskuurderkop engel geblog netnou.